Ɨɨn kɨu nga xa xee viko Paxcua.
Naʼa Jesús xa xá n‑xee kɨu xa kee‑ia ñuñayiu,
xa ndaa‑ia nuu tuu Taa‑ia.
Nɨni n‑xo tuu‑ia ñuñayiu,
n‑xemani‑ia ñayiu ka jandixa ñaʼa.
Te kɨu nga ijan n‑dandeʼa‑ia ñayiu jan xa yo xemani‑ia‑i.
Te xá n‑kidatniu kuiʼna anu Judas Iscariote,
daʼya yɨɨ Simón,
xa diko‑s Jesús nuu se kaʼni koio‑ia.
Naʼa Jesús xa n‑kixi‑ia nde nuu tuu Taa‑ia,
te naʼa‑ia xa nuʼu‑ia nuu tuu Taa‑ia.
Naʼa‑ia xa n‑kida Taa‑ia xa taxnuni‑ia nuu ntdaa xa io.
Nukoo Jesús xiʼin se dakuaʼa‑ia xa kaxdini‑ia xiʼin‑s.
N‑ndojuiin Jesús nuu n‑xaxdini‑ia,
te n‑dita‑ia daʼma niʼna‑ia.
N‑tnɨɨ‑ia ɨɨ toalla,
te n‑duku niʼna‑ia dujun kaʼa‑ia.
N‑dachitu‑ia ɨɨn caxuela ndute,
te n‑kixeʼe‑ia xa najini‑ia xeʼe se dakuaʼa‑ia.
Xiʼin toalla n‑xo duku niʼna dujun kaʼa‑ia,
n‑nadayichi‑ia xeʼe‑s.
Na n‑xee‑ia nuu Simón Spedru xa najini‑ia xeʼe‑s,
te n‑jaʼan Spedru:
—Xtoʼo‑ro,
¿xeʼe mee‑da najini‑n a?
N‑jaʼan Jesús:
—Ta kutnuni ka ini‑n nax kida‑r vitna,
ko nunuu ka kutnuni ini‑n.
N‑jaʼan Spedru:
—¡Nuncas ma najini mee‑n xeʼe mee‑da!
N‑jaʼan Jesús:
—Nux ma najini‑r xeʼe‑n,
te ma kunduu ka‑n xiʼin‑r.
Te n‑xiaʼan Simón Spedru nuu Jesús:
—Xtoʼo‑ro,
nux duʼa koo,
te maxku najini‑n diko ni xeʼe‑da.
Najini‑n ndaʼa‑da,
dɨkɨ‑da tuku.
N‑jaʼan Jesús nuu‑s:
—Xá n‑dakuchi ñaʼa Taa‑r Ianyuux mee‑n.
Xijan kuu xa meni xeʼe‑n najini mee‑r vitna.
Xá n‑kida Ianyuux xa n‑ndundoo‑n,
ña tuu nax io ka‑n.
Mee‑n,
xá n‑ka ndundoo‑n,
ko ñatu ntdaa‑n ndaxio ndoo.
Chi naʼa Jesús jundu diko ñaʼa mee‑ia.
Xijan kuu xa n‑jaʼan‑ia xa ñatu ntdaa‑s ndaxio ndoo.
Na n‑yaʼa xa n‑najini‑ia xeʼe‑s ntdaa‑s,
te n‑nukondixi‑ia daʼma‑ia,
te n‑nukoo‑ia ɨnka vuelta,
n‑jaʼan‑ia:
—¿Ka kutnuni ini‑n nax n‑kida ñaʼa‑r a?
Danani ñaʼa‑n Maestru,
te ka jaʼan‑n xa Xtoʼo‑n kuu ñaʼa,
te xandaa ka jaʼan‑n,
chi ndaa kuu‑r.
Nux kuu‑r Xtoʼo‑n te Maestru te najini mee‑r xeʼe mee‑n,
te io xa najini tnaʼa koio mee‑n xeʼe‑n.
Kuu mee‑r ichi ka neʼe ka tnɨɨ koio‑n jɨʼɨn.
Ná n‑kida ñaʼa mee‑r,
da io xa kada tnaʼa koio mee‑n.
Xandaa kuu xa jaʼan‑r.
Kunxaʼnu ka se kuu xtoʼo veʼe,
dada se xinokuechi nuu‑s.
Kunxaʼnu ka se taʼu tniu,
dada se tundaʼa‑s.
Nux kutnuni ini‑n xaʼa te kada‑n xaʼa,
te kuvete koio‑n.